أه التوقعات
وعشان كمان له علاقة قوية بالسعادة في خيالي
كانت كل حاجة بعملها
بدأت افكر في ازاي الناس بتستقبل ده
واللي متوقع اعمله في موقف زي ده
لو أنا مش بضحك على فيلم معين
عشان بيأثر بشكل غير مباشر على الستات
فبيأثر بشكل غير مباشر عالمجتمع
فتنتشر بشكل غير مباشر في الثقافة
فالناش مش هتتوقع مني كنسوية
أو كشخص مع حقوق الستات
أو كست أو بنت يمكن
يعني، في... في كل المسميات والألقاب اللي ناس ممكن تديهالي
هما متوقعين مني ايه
ورد الفعل المفروض اعمله
طول الوقت كنت بفكر في أني لسه سامعة خبر موت حد
وده مش وقت مناسب للفرجة على حاجة خفيفة مثلا
المتوقع مني في اللحظة دي أن افتح فيسبوك واكتب عن اللي حصل
واشارك الحاجة واشارك الخبر
واقول رأيي في الموضوع
واقول قد ايه الموضوع وحش
وأني متمسكة بال... بالقضية كلها وكده
وفي الآخر بقى... بقى مرهق للأعصاب أكتر
أني أفكر في الناس متوقعة مني اعمل ايه
مثلا لو رايحة فرح، الناس متوقعة مني
كبنت عايزة تبقى حلوة وعايزة تتجور
أنها هتتزوق
الحلاوة هنا المجتمع يقصد مثلا
أن شعري يكون مفرود مش كيرلي
كان دايما صادم بالنسبة لأمي لو رحت فرح وشعري كيرلي
كانت بتقول حاجات زي أنتي مش هتفردية؟
يعني، لأ ليه؟
مش عايزة، أنا مبسوطة بيه مثلا
أو لو رايحة مقابلة عشان شغل
فالناس المفترض تلبس لبس رسمي
كل حاجة، كل حاجة بعملها كل يوم
كانت بتتأثر بكل اللي بيحصل حواليا
و... يعني ما كانتش هتقف
لولا اليوم اللي صحيت فيه وقلت أنا مش فراقة معايا
مش فارقة معايا أنتوا متوقعين مني إيه
مش هاممني أنتوا بتعملوا إيه
مش فارقة معايا شكلي
ومش فارقة معايا تعريفي لنفسي
ومش فارقة معايا تعريفك لنفسك
مش فارقة معايا موقفي ايه
بالنسبة لموقفك
دي أنا وده أنت واتعامل بقى
وصلتي للمرحلة دي ازاي؟
ازاي صحيتي... ليه صحيتي يوميها حاسة بكده؟
أعتقد أنه كان الارهاق من التفكير
الزيادة
لما الناس تبتدي تحكم عليكي عشان بتفكري زيادة عن اللزوم
عشان بتفكري في اللي الناس كلها متوقعاه منك
في أفعالك وردود أفعالك لكل حاجة حواليكي
فلما تشرحي اسلوب تفكيرك للناس التانية
هيقولوا حاجات زي أنتي واخدة الموضوع جد بزيادة
أو بتفكري زيادة عن اللزوم
أو ايه ده، أنتي مضطربة أوي
ومخك معقد بزيادة
وليه بتعملي كده
وأنا بقول، أنا مش عارفة اعمل ايه
ووصلت لمرحلة، مافيش حاجة بترضي كل الناس
يبقى خلاص بلاش
واعيش كدة اعيش زي ما احنا عايشين دلوقتي
من الحاجات اللي... برضوا بتقتلني
بالنسبة للتوقعات
هي مثلا حبي للتفاصيل
أنا بحب التفاصيل
بحب أحكي تفاصيل بحب أعرف تفاصيل
بحب اركز في التفاصيل
و... أصله لما بتكلم
لما بتكلم مع راجل مثلا
عن تفاصيل محددة
فالناس تبتدي تقول حاجات زي
أه أنتي بنت، اكيد طبعا مهووسة بالتفاصيل
وأنا
فهل دلوقتي، عشان أنا ضد
فكرة أن البنات بتعمل كده والولاد بتعمل كده
هل المفروض دلوقتي ابطل اقول تفاصيل؟
عشان الناس ما تفتكرش أني بقول تفاصيل كتير عشان أنا بنت
وطبعا ده هبل
بس برضوا تلقائيا اللي أنا حاساه واللي بعمله
لو أنا صادقة مع نفسي بجد
هيبين أن عندي صفات
المتوقعة لتصرفات وتفضيلات البنات
والصفات المتوقعة لتصرفات وتفضيلات الولاد
وبعد كده أي حد يعرفني
هيفهم تلقائيا أن عندي شوية من ده وشوية من ده وبس كده
وده بسبب أني مش مؤمنة بالموضوع كله